作者：陈人杰
词牌/韵律：沁园春

paragraphs: 春事方浓，寂寞此君，谁相品题。
到僝桃僽李，鸠边雨急，埋薇瘗药，燕外泥肥。
鸟影舒炎，黄埃涨暑，又过绿阴青子时。
夫然后，向猷家载酒，诩室题诗。
风标如此清奇。
叹世俗炎凉真可悲。
看眼空凡木，云霄直上，心交古干，霜雪相依。
弹压溪山，留连风月，红紫纷纷谁似之。
人间世，这澹中风味，儿辈争知。